– Хьол хьалха дукха хилла кхузахь инарлаш, цара Петарбухехь олура паччахье шаьш Кавказ горх1оттор ю. Нохчийчохь, Дагестанехь дерш адамаш хилар дицдора. Шайн новкъахь б1аьрга мел гина х1ума дагадора цара: ялташ, ц1енош, адамаш. Царех цхьаберш кхузахь сий доцуш белла, вуьйш паччахьо д1абаьхна балхара, – дуьйцура шайхо. – Шун кхузахь йолу политика ч1ог1а къиза ю. Тхан дегнашкахь оьг1азаллий, гамой бен ца г1аттайо цо. Оьрсийн халкъан г1иллакхаш, ламасташ хаза ду. Амма кхузарчу адамашна хийра ду уьш. Кавказехь оха ца бухку лай. Тхуна хьал долу элий, жа долу 1уй Далла хьалха цхьатерра бу. Х1окху доккхачу дуьненахь машаран мотт бен кху махкахь буьйцур болуш бац я бийца бан а ца бог1у. И хьуна хаа лаьара суна, х1ай паччахьан Кавказехь волу урхалча, нагахь тхан г1уллакхаш ахь къастор долуш, паччахьана т1ехьур долуш делахь.